Агенцијата за заштита на правото на слободен пристап до информациите од јавен карактер,врз основа на член 109 став 1 и 2 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и согласно одредбите на Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од З. Н., поднесена против Град Скопје и против СУГС „Лазар Танев“ – Скопје, на 14.02.2024 година го донесе следното

**Р Е Ш Е Н И Е**

Жалбата од З. Н., поднесена против Град Скопјеи против СУГС „Лазар Танев“ - Скопје, заведена во архивата на Агенцијата за заштита на правото на слободен пристап до информациите од јавен карактер под бр.08-24 на 12.02.2024 година **СЕ ОТФРЛА како недопуштена**.

**О Б Р А З Л О Ж Е Н И Е**

## З. Н. на 15.12.2023 година, поднел Барање за пристап до информации од јавен карактер до Град Скопје, заведено во Град Скопје под бр.20-12658/1 на 15.12.2023 година и до СУГС „Лазар Танев“ – Скопје, заведено во СУГС „Лазар Танев“ – Скопје под бр.03-454/1 на 15.12.2023 година, со кои побарал по пошта, или преку е-маил да му се достави фотокопија од следната информација:

„Записник и сите списи од извршен вонреден инспекциски надзор во СУГС „Лазар Танев“ – Скопје на ден 16.11.2023 год. од извршен увид во моето персонално досие и обработка на моите лични податоци“.

На 12.02.2024 година Барателот на информацијата поднесе една Жалба против двата иматели на информации, заведена во Агенцијата под арх. бр. 08-24, со образложение дека не добил одговор на поднесеното Барање.

 Постапувајќи по наведената Жалба, Агенцијата за заштита на правото на слободен пристап до информациите од јавен карактер истата ја отфрли како недопуштена, поради следното:

Согласно член 104 став 1 од Законот Законот за општата управна постапка „Странката има право на правна заштита против секое управно дејствие или пропуштање на управно дејствие, ако тврди дека со тоа дејтвие или пропуштање се повредени нејзините права или правни интереси“.

Во врска со горенаведеното, Агенцијата му укажува на Барателот на информации дека, Жалбата се поднесува против поединечен акт. Во конкретниот случај, Барателот наместо да поднесе Жалба за секое поединечно Барање, тој поднел една Жалба против две институции - иматели на информации, односно по поднесени повеќе Барања за пристап до информации од јавен карактер, што истата ја прави недопуштена.

Во врска со Барањата поднесени на 15.12.2023 година, Агенцијата му укажува на Барателот дека Жалбата е и ненавремена, бидејќи е поднесена на 12.02.2024 година, односно по истекот на законски предвидениот рок за поднесување жалба до Агенцијата.

Во врска со рокот за постапување по Барање за пристап до информации од јавен карактер, Агенцијата укажува дека, во член 21 став 1 од Законот за слободен пристап до информации од јавен карактер е утврдено дека: „Имателот на информацијата е должен веднаш да одговори по Барањето на Барателот, а најдоцна во рок од 20 дена од денот на приемот на Барањето“.

Во член 22 став 1 и став 3 од Законот за слободен пристап до информации од јавен карактер е утврдено дека: „Во случај кога имателот на информацијата треба да овозможи делумен пристап до информацијата согласно со членот 6 став (4) од овој закон или поради обемноста на бараната информација му е потребно подолго време од рокот утврден во членот 21 од овој закон, рокот може да се продолжи најмногу до 30 дена од денот на приемот на барањето“, по навремено извесување до Барателот, односно „ако Имателот на информацијата не постапи во рокот од ставот (1) на овој член, барателот на информацијата може да поднесе жалба до Агенцијата“.

Доколку, Имателот на информации не постапи согласно погоренаведените членови од Законот, се смета дека Барањето е одбиено, по што Барателот има право да поднесе жалба до Агенцијата во рок од 15 дена, согласно член 27 од Законот за слободен пристап до информации од јавен карактер.

Што се однесува, пак, до содржината на Барањето, со кое се бара „Записник и сите списи од извршен вонреден инспекциски надзор во СУГС „Лазар Танев“ – Скопје на ден 16.11.2023 год. од извршен увид во моето персонално досие и обработка на моите лични податоци“, Агенцијата на Барателот му укажува на следното:

Агенцијата утврди дека Барањето на Барателот, поднесено до Град Скопје на 15.12.2023 година, не претставува барање за пристап до информации од јавен карактер, туку е барање од личен интерес, односно барање од надлежност на Град Скопје, кој бил должен да постапи согласно своите надлежности кои произлегуваат од lex-specialis по кој постапува.

Согласно член 26 од Законот за слободен пристап до информации од јавен карактер „Право на правна заштита во согласност со овој закон има барателот кој поднел барање за пристап до информација согласно членот 12 став (1) од овој закон“. Во конкретниот случај е поднесено барање од надлежноста на Имателот на информации, со кое се бара информација од надлежноста на имателот на информации, а не се бара информација од јавен карактер согласно Законот за слободен пристап до информации од јавен карактер.

Агенцијата за заштита на правото на слободен пристап до информациите од јавен карактер на жалителот му укажува дека целта на Законот за слободен пристап до информации од јавен карактер и на Упатството за спроведување на Законот за слободен пристап до информации од јавен карактер, е на физичките и правните лица да им се овозможи да го остварат правото на слободен пристап до информации од јавен карактер и обезбедат јавност и отвореност во работењето на органите, а не негова законски неоснована и несоодветна примена, каде што барателот е една од странките во спор и истиот своето право го остварува согласно одредбите од друг Закон.

Законот за слободен пристап до информации од јавен карактер обезбедува остварување на јавен интерес, опишан и таксативно наброен во член 3 став 1 алинеја 7 и гласи: „Јавен интерес во остварувањето на правото на пристап до информации подразбира, но не се ограничува, на интерес за информации со чие што објавување...1.ќе се открие злоупотреба на службената положба и коруптивното однесување; 2.ќе се открие противправно стекнување или трошење на буџетски средства; 3.ќе се открие потенцијален судир на интереси; 4.ќе се спречат и откријат сериозни закани по здравјето и животот на луѓето; 5.ќе се спречи и открие загрозување на животната средина; 6. Ќе се помогне да се разбере прашањето за кое се креира јавна политика или се води парламентарна дебата и 7. Ќе се овозможи еднаков третман на секој граѓанин пред законите“.

Законската дефиниција на “јавниот интерес“ значи дека остварувањето на јавниот интерес подразбира остварување на интересот на пошироката заедница како целина, којшто има првенство пред индивидуалните потреби и права на поединците.

Согласно погоре наведеното, Агенцијата му укажува на жалителот дека своите права и приватни (лични) интереси може и треба да ги остварува пред се согласно материјалните закони кои ја регулираат соодветната материја во предметите во кои тој се јавува како странка и правната заштита може да ја бара согласно тие закони.

Поаради горенаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**